b'\n_START_ARTICLE_\nBattle in Seattle\n_START_SECTION_\nJuoni\n_START_PARAGRAPH_\nElokuva alkaa kohtauksella, jossa WTO:n vastaisia mielenosoituksia organisoivat Louise Phillips, Django Mells ja Jay Elgin kiinnitt\xc3\xa4v\xc3\xa4t valtavan WTO-vastaisen lakanan Seattle Towerin huipulle. T\xc3\xa4m\xc3\xa4n j\xc3\xa4lkeen he siirtyv\xc3\xa4t suunnittelemaan seuraavan p\xc3\xa4iv\xc3\xa4n mielenosoituksia samalla, kun Seattlen poliisilaitos yritt\xc3\xa4\xc3\xa4 mietti\xc3\xa4 minne mielenosoittajat kasaantuvat. Kaupungin pormestari ja mielenosoituksia j\xc3\xa4rjest\xc3\xa4v\xc3\xa4t tahot ovat aiemmin sopineet, etteiv\xc3\xa4t protestit ole v\xc3\xa4kivaltaisia eik\xc3\xa4 poliisi k\xc3\xa4yt\xc3\xa4 v\xc3\xa4kivaltaa aktivisteja vastaan._NEWLINE_Mielenosoitusten alkaessa 30. marraskuuta 1999 mielenosoittajat tukkivat kokouspaikalle viev\xc3\xa4t tiet. Pormestari antaa lopulta luvan k\xc3\xa4ytt\xc3\xa4\xc3\xa4 kyynelkaasua aktivistien hajottamiseksi. Mielenosoitukset kuitenkin muuttuvat v\xc3\xa4kivaltaisiksi ja poliisi alkaa pid\xc3\xa4tt\xc3\xa4m\xc3\xa4\xc3\xa4n aktivisteja. Kaupunkiin julistetaan h\xc3\xa4t\xc3\xa4tila ja ulkonaliikkumiskielto jonka lis\xc3\xa4ksi paikalle kutsutaan kansalliskaarti. Kaupungissa toimivan Dale-nimisen poliisin raskaana oleva vaimo yritt\xc3\xa4\xc3\xa4 l\xc3\xa4hte\xc3\xa4 keskustasta, mutta joutuu muiden ohella poliisin pamputtamaksi ja saa keskenmenon._NEWLINE_Seuraavana p\xc3\xa4iv\xc3\xa4n\xc3\xa4 Jay p\xc3\xa4\xc3\xa4see v\xc3\xa4\xc3\xa4rennetyill\xc3\xa4 papereilla valtiop\xc3\xa4\xc3\xa4miesten kokoukseen ja pit\xc3\xa4\xc3\xa4 puheenvuoron tuhottujen metsien puolesta ennen kuin h\xc3\xa4net poistetaan kokoussalista. Django ja Louise pid\xc3\xa4tet\xc3\xa4\xc3\xa4n satojen muiden mielenosoittajien kanssa. Illalla Jay suututtaa lapsensa menett\xc3\xa4neen Dalen ja t\xc3\xa4m\xc3\xa4 alkaa jahtamaan Jayta ymp\xc3\xa4ri Capitol Hilli\xc3\xa4. Dale pahoinpitelee h\xc3\xa4net rajusti ennen kuin toinen poliisi ehtii paikalle. Jay pid\xc3\xa4tet\xc3\xa4\xc3\xa4n ja h\xc3\xa4n uhkaa saada kolmannen tuomionsa, joka tarkoittaisi elinkautista. Seattlen pormestari p\xc3\xa4\xc3\xa4tt\xc3\xa4\xc3\xa4 kuitenkin lopulta armahtaa kaikki 600 pid\xc3\xa4tetty\xc3\xa4 aktivistia.\n_START_SECTION_\nTuotanto\n_START_PARAGRAPH_\nBattle in Seattle perustuu Maailman kauppaj\xc3\xa4rjest\xc3\xb6 WTO:n huippukokouksen vastaisiin mielenosoituksiin Seattlessa 30. marraskuuta \xe2\x80\x93 2. joulukuuta 1999. Vaikka elokuva perustuukin tositapahtumiin, kaikki siin\xc3\xa4 esiintyv\xc3\xa4t hahmot ovat fiktiivisi\xc3\xa4. Elokuvan ohjaaja Stuart Townsend otti elokuvaan vaikutteita muun muassa Janet Thomasin kirjoittamasta kirjasta "The Battle in Seattle \xe2\x80\x93 The Story Behind and Beyond the WTO Demonstrations"._NEWLINE_Battle in Seattlen budjetti oli noin kahdeksan miljoonaa dollaria. Suurin osa elokuvan kohtauksista kuvattiin Insight Film Studiosin studioilla Vancouverissa, Kanadassa. Seattlessa elokuvaa kuvattiin vain yhden viikonlopun ajan joulukuussa 2006.\n_START_SECTION_\nVastaanotto\n_START_PARAGRAPH_\nBattle in Seattle oli taloudellisesta floppi. Elokuvan budjetti oli noin kahdeksan miljoonaa dollaria, mutta elokuva on t\xc3\xa4h\xc3\xa4n menness\xc3\xa4 tuottanut vasta 908\xc2\xa0847 dollaria. Elokuva julkaistiin Yhdysvalloissa 19. syyskuuta 2008 vain kahdeksassa teatterissa. Se tuotti avausviikonloppunaan 46\xc2\xa0903 dollaria ollen vasta viikonlopun 46. eniten tuottanut elokuva._NEWLINE_Kriitikoiden mielipiteet elokuvista olivat ristiriitaisia. Rotten Tomatoes -sivustolla elokuva on saanut 53\xc2\xa0% positiivisia \xc3\xa4\xc3\xa4ni\xc3\xa4. Iltalehden kriitikko kehui elokuvaa \xe2\x80\x9dehdottoman mielenkiintoiseksi ja jopa sivist\xc3\xa4v\xc3\xa4ksi\xe2\x80\x9d antaen sille 3/5 t\xc3\xa4hte\xc3\xa4. Filmioppaan toimitus kehui erityisesti Andr\xc3\xa9 Benjaminin ja Ray Liottan rooleja kaupungin pormestarina sek\xc3\xa4 aktivisti-Djangona antaen elokuvalle 4/5 t\xc3\xa4hte\xc3\xa4. Chiocago Sun-Timesin Roger Ebert kehui elokuvaa kiinnostavaksi, mutta piti hahmojen romanssisuhteita turhina antaen koko elokuvalle 3/4 t\xc3\xa4hte\xc3\xa4. New York Magazinen kriitikot kutsuivat elokuvaa \xe2\x80\x9driemuvoitoksi\xe2\x80\x9d ja antoivat sille 9/10 t\xc3\xa4hte\xc3\xa4.'